秋中野望寄舍弟綬兼令呈上西川尚書舅
作者：盧綸
朝代：唐

paragraphs: 憂來思遠望，高處殊非愜。
夜露濕蒼山，秋陂滿黃葉。
人隨鴈迢遰，棧與雲重疊。
骨肉暫分離，形神遂疲薾。
紅旌渭陽騎，幾日勞登涉。
蜀道藹松筠，巴江盛舟檝。
小生即何限，簡誨偏盈篋。
舊恨尚填膺，新悲復縈睫。
因求種瓜利，自喜歸耕捷。
井臼賴依鄰，兒童亦勝汲。
塵容不在照，雪鬢那堪鑷。
唯有飡霞心，知夫與天接。